Fallþungi dilka er 16,33 kíló fyrri hluta sláturtíðar Dilkaslátrun er brátt hálfnuð þetta haustið . Göngum og réttum er víðast hvar lokið eða um það bil að ljúka og bændur í önnum að senda fé til slátrunar . Þrátt fyrir kalt vor og að gróður var seinn til er fallþungi dilka vel í meðallagi miðað við undanfarin ár . Skessuhorn leitaði fregna frá þremur af þeim sláturhúsum sem taka dilka af Vesturlandi til slátrunar . Í Sláturhúsi Sölufélags Austur - Húnvetninga á Blönduósi er dilkaslátrun um það bil hálfnuð en Gísli Gíslason sláturhússstjóri reiknar með að alls verði slátrað um hundrað þúsund dilkum . Gísli segir fé koma vænt af fjalli en meðalfallþungi á miðri sláturtíð er 16,5 kg sem er vel í meðallagi að hans sögn . Í sláturhúsi KVH á Hvammstanga er fallþungi dilka það sem af er 16,63 kg en Magnús Freyr Jónsson sláturhússstjóri segir fallþunga rétt undir meðallagi miðað við undanfarin ár en meðalfallþungi dilka á sláturtíð í fyrra var 16,69 kg þegar upp var staðið . Segist Magnús reikna með að alls verði slátrað um 85 þúsund dilkum í sláturhúsinu á Hvammstanga nú í haust . Einar Hjálmarsson sláturhússstjóri hjá SS á Selfossi segist reikna með að heildarfjöldi dilka sem slátrað verður á Selfossi í haust komi til með að losa hundrað þúsund en meðalfallþungi dilka þar er 15,8 kg það sem af er sláturtíð . Svo tekið sé meðaltal þessara þriggja sláturhúsa , þaðan sem stór hluti lamba af Vesturlandi fer til slátrunar , er því fallþungi fyrri hluta sláturtíðar í haust 16,33 kíló .